Mandefællesskaber kan forlænge levealderen for de nordjyske mænd.

Nordjyske mænd lever i gennemsnit fire år kortere end kvinder - og det er et kæmpe problem. Derfor sætter den verdensomspændende bevægelse "Mens Health Week" hvert år i uge 24 fokus på mændenes helbred. I Aalborg er kommunen gået sammen med blandt andre foreningen "Mænds mødesteder" for at få mændene til at tale sammen om deres helbred. - Mænd spiser generelt for mange burgere og drikker lidt for meget alkohol, og det påvirker deres levealder negativt. Selvom der også er mange, som motionerer og gør en indsats, så er der stadig alt for mange, som bevæger sig for lidt og spiser for meget, forklarer kommunikationskonsulent ved Aalborg Sundhedscenter, Mette Borup. Onsdag mødtes medlemmer af "Mænds mødesteder" med naturvejleder Esben Buch fra Aalborg Kommune til en "Sund mandemad-dag" i Østre Ådal. Formålet var at give mændene et indblik i, at mad ikke behøver være kedelig, selvom den er sund. Sammen med madlavningen var fokus, at mændene kunne få sludret om livet, helbredet og alt det, de ikke åbner så meget op for til hverdag. - Mænd synes ofte, at de helst skal klare tingene selv. Vi "bygger det væk", om man så må sige. Men virkeligheden er jo den, at mænd faktisk har brug for at tale om tingene. Og det er ofte lettere, når man er sammen med andre mænd. Så stiger den mentale sundhed og overskuddet, og så er det lettere at tage fat i de ting, som måske er svære, understreger Esben Buch, der bakkes op af Ove Guldbrand fra "Mænds mødesteder" i Skalborg: - Pigerne har deres strikkeklubber og er meget bedre til at få snakket om deres problemer og dårligdomme. Vi mænd tænker mere, at "det, der kommer af sig selv, forsvinder af sig selv", men sådan er det jo ikke altid. Ifølge arrangørerne bag dagens event for mænd, taler tallene deres entydige sprog. Mænd går for lidt og for sent til lægen. - Det er rigtigt ærgerligt, for langt de fleste af de sygdomme, som slår mænd mere ihjel end kvinder, er sygdomme, der kan forebygges med få effektive livsstilsændringer. Vi kvinder vil så gerne have, at I mænd bliver lidt længere, lyder det fra Mette Borup, der opfordrer mænd til at mærke bedre efter og snakke med andre mænd. Mændene til arrangementet lavede sunde sandwiches af groft brød, friske urter fra skoven og stegt filet fra et nedlagt rådyr.